作者:張
標題:賀新郎
內容:桂隱傳杯處。有風流、千巖韻勝，太丘遺緒。玉季金昆霄漢侶，平步鸞坡揮麈。莫便駕、飛帆煙渚。雲動精神衡嶽去，向君山、帝樂鏘韶濩。蘭藝畹，吊湘楚。南湖老矣無襟度。但尊前、踉蹌醉影，帽花顛仆。只恐清時專文教，猶貸陰山狂虜。臥錦帳、貔貅鉦鼓。忠烈前勳齎萬恨，望神都、魏闕奔狐兔。呼翠袖，為君舞。